LV Eiropas Savienības Oficiālais Vēstnesis C 44/24

Paziņojums par daļēja starpposma pārskata uzsākšanu attiecībā uz antidempinga pasākumiem, ko piemēro Ķīnas Tautas Republikas izcelsmes velosipēdu importam

(2005/C 44/14)

Komisija ir saņēmusi prasību uzsākt daļēju starpposma pārskatu saskaņā ar 11. panta 3. punktu Padomes Regulā (EK) Nr. 384/96 (turpmāk “pamatregula”) (1).

1. Pieprasījums veikt pārskatu

Pieprasījums saņemts no Giant China Co., Ltd. (turpmāk “pieteikuma iesniedzējs”), kas ir eksportētājs Ķīnas Tautas Republikā.

2. Produkts

Produkts, uz ko attiecas pārskatīšana, ir divriteņi un pārējie velosipēdi (tostarp kravas trīsriteņi), kuru izcelsme ir Ķīnas Tautas Republikā (turpmāk “attiecīgais produkts”), ko pašlaik klasificē ar KN kodiem 8712 00 10, 8712 00 30 un 8712 00 80. Šie KN kodi ir norādīti tikai informatīvos nolūkos.

3. Spēkā esošie pasākumi

Pašlaik ir spēkā galīgie antidempinga maksājumi, kas noteikti ar Komisijas Regulu (EK) Nr. 1524/2000 (2).

4. Pārskata pamatojums

a) Pieteikuma iesniedzējs

Prasība saskaņā ar 11. panta 3. punktu balstās uz pieteikuma iesniedzēja sniegtiem sākotnējiem pierādījumiem par to, ka ir mainījušies apstākļi, pamatojoties uz kuriem tika noteikti esošie pasākumi, un ka šīs izmaiņas ir ilglaicīgas.

Pieteikuma iesniedzējs apgalvo, ka apstākļi attiecībā uz tirgus ekonomikas statusu ir būtiski mainījušies un ka pasākumi būtu ļoti atšķirīgi, ja tos pieņemtu, pamatojoties uz informāciju, kas ietver eksportu uz jaunajām Eiropas Savienības dalībvalstīm. Turklāt pieteikuma iesniedzējs ir nodrošinājis pierādījumus, kas apliecina, ka normālās vērtības, kas balstīta uz pašizmaksu/cenu vietēja tirgū, un eksporta cenu uz paplašināto ES salīdzinājums radītu būtisku dempinga samazinājumu, salīdzinot ar esošo pasākumu nodrošināto līmeni. Tāpēc, lai neitralizētu dempingu, vairs nav vajadzības turpināt piemērot esošos pasākumus, kas bija pamatoti uz agrāk noteiktajiem dempinga līmeņiem.

b) Citi pieteikumi

Ar šo Komisija aicina nekavējoties pieteikties citus Ķīnas ražotājus un norādīt, vai arī viņi vēlas, lai jauno dempinga starpību aprēķinātu, pamatojoties uz eksportu uz paplašināto Kopienu. Lēmums attiecībā uz šiem pieprasījumiem tiks publicēts Eiropas Savienības Oficiālajā Vēstnesī noteiktajā laikā.

5. Procedūra dempinga noteikšanai

Pēc apspriešanās ar padomdevēju komiteju konstatējusi, ka ir pietiekoši daudz pierādījumu, lai uzsāktu daļēju starpposma pārskatu, Komisija ar šo uzsāk pārskatu saskaņā ar pamatregulas 11. panta 3. punktu ar mērķi noteikt, vai pieteikuma iesniedzējs darbojas saskaņā ar tirgus ekonomikas nosacījumiem, kas definēti pamatregulas 2. panta 7. punkta c) apakšpunktā, vai – alternatīvi - ievēro prasības par individuālu maksājumu, ko nosaka saskaņā ar pamatregulas 9. panta 5. punktu.

Pēc tam, ja konstatē, ka pieteikuma iesniedzējs darbojas saskaņā ar tirgus ekonomikas nosacījumiem vai - alternatīvi - ievēro prasības par individuālu maksājumu, pieteikuma iesniedzējam nosaka individuālu dempinga starpību, un ja konstatē dempingu, nosaka maksājuma lielumu, ko piemēro pieteikuma iesniedzēja veiktajam attiecīgā produkta importam Kopienā.

Izmeklēšanā izvērtē nepieciešamību turpināt, atcelt vai grozīt esošos pasākumus attiecībā uz 1. punktā minēto pieteikuma iesniedzēju.

a) Aptaujas anketas

Lai iegūtu informāciju, ko Komisija uzskata par nepieciešamu izmeklēšanai, tā pieteikuma iesniedzējam un Ķīnas iestādēm nosūtīs aptaujas anketas. Minētā informācija un apstiprinoši pierādījumi jānosūta Komisijai šā paziņojuma 6. punkta a) apakšpunkta i) daļā noteiktajā termiņā.

b) Informācijas vākšana un noklausīšanos organizēšana

Ar šo visas ieinteresētās personas tiek aicinātas darīt zināmus savus uzskatus, un papildus aptaujas anketām iesniegt informāciju un apstiprinošus pierādījumus. Minētā informācija un apstiprinoši pierādījumi Komisijai jāsaņem šā paziņojuma 6. punkta a) apakšpunkta i) daļā noteiktajā termiņā.

Turklāt Komisija var uzklausīt ieinteresētās puses, ja tās to pieprasa, norādot konkrētus iemeslus, kuru dēļ tās nepieciešams uzklausīt. Minētais pieprasījums jāiesniedz šā paziņojuma 6. punkta a) apakšpunktā ii) daļā noteiktajā termiņā.

c) Tirgus ekonomikas statuss

Gadījumā, ja pieteikuma iesniedzējs iesniedz apliecinošus pierādījumus par to, ka tas darbojas saskaņā ar tirgus ekonomikas nosacījumiem, t.i. ievēro kritērijus, kas noteikti pamatregulas 2. panta 7. punkta c) apakšpunktā, normālo vērtību nosaka saskaņā ar pamatregulas 2. panta 7. punkta b) apakšpunktu. Šajā nolūkā konkrētajā termiņā, kas noteikts šā paziņojuma 6. punkta b) apakšpunktā, jāiesniedz pienācīgi pamatots pieprasījums. Komisija nosūtīs pieprasījuma veidlapu pieteikuma iesniedzējam, kā arī Ķīnas Tautas Republikas iestādēm.

d) Tirgus ekonomikas valsts izvēle

Gadījumā, ja pieteikuma iesniedzējam nepiešķir tirgus ekonomikas statusu, bet tas ievēro prasības par individuālu maksājumu, kas noteikts ar pamatregulas 9. panta 5. punktu, tad normālās vērtības noteikšanai attiecībā uz Ķīnas Tautas Republiku izmanto atbilstošu tirgus ekonomikas valsti saskaņā ar pamatregulas 2. panta 7. punkta a) apakšpunktu. Komisija paredz šim nolūkam atkārtoti izmantot Meksiku, kā tas notika iepriekšējās izmeklēšanas laikā, kuras rezultātā tika ieviesti pasākumi, ko piemēro attiecīgā produkta importam no Ķīnas Tautas Republikas. Ar šo ieinteresētās puses tiek aicinātas izteikt savus apsvērumus par šīs izvēles atbilstību, ievērojot šā paziņojuma 6. punkta c) apakšpunktā noteikto termiņu.

Turklāt gadījumā, ja pieteikuma iesniedzējam piešķir tirgus ekonomikas statusu, Komisija, ja vajadzīgs, var izmantot arī iegūtos datus par normālo vērtību, kas noteikta atbilstošajā tirgus ekonomikas valstī, piemēram, lai aizstātu kādu no Ķīnas Tautas Republikas izmaksu vai cenu elementiem, kas nav ticami un ir nepieciešami normālās vērtības noteikšanai, ja Ķīnas Tautas Republikā nav pieejami ticami nepieciešamie dati. Komisija paredz izmantot Meksiku arī šim nolūkam.

6. Termiņi

a) Vispārējie termiņi

i) Pieteikšanās termiņš ieinteresētajām pusēm, termiņš anketas atbilžu iesniegšanai, kā arī jebkuras citas informācijas iesniegšanai

Lai izmeklēšanā varētu ņemt vērā visu ieinteresēto pušu iebildumus, tām, ja vien nav norādīts citādi, 40 dienu laikā no dienas, kad šo paziņojumu publicē Eiropas Savienības Oficiālajā Vēstnesī, jāsazinās ar Komisiju, jādara zināms savs viedoklis un jāiesniedz aptaujas anketu atbildes vai cita informācija. Jāpievērš uzmanība tam, ka lielākās daļas no pamatregulā noteiktajām procesuālajām tiesībām izmantošana atkarīga no tā, vai ieinteresētā puse ir pieteikusies iepriekšminētajā termiņā. Turklāt pieteikuma iesniedzējam jānodod aptaujas anketas atbildes iepriekšminētajā 40 dienu termiņā.

ii) Noklausīšanās

Visas ieinteresētās puses tajā pašā 40 dienu termiņā var arī pieprasīt, lai Komisija tās uzklausa.

b) Konkrēts termiņš tirgus ekonomikas statusa pieprasījumu iesniegšanai

Pieteikuma iesniedzēja pienācīgi pamatots tirgus ekonomikas statusa pieprasījums, kas minēts šā paziņojuma 5. punkta c) apakšpunktā, Komisijai jāsaņem 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

c) Konkrēts termiņš tirgus ekonomikas valsts izvēlei

Izmeklēšanā iesaistītās puses var vēlēties izteikt savus apsvērumus par Meksikas atbilstību, ko saskaņā ar šā paziņojuma 5. panta d) apakšpunktu paredzēts izmantot kā tirgus ekonomikas valsti, lai noteiktu normālo vērtību attiecībā uz Ķīnas Tautas Republiku. Šie apsvērumi Komisijai jāsaņem 10 dienu laikā pēc šā paziņojuma publicēšanas dienas Eiropas Savienības Oficiālajā Vēstnesī.

7. Rakstiski iesniegumi, atbildes uz anketas jautājumiem un sarakste

Visi ieinteresēto pušu iesniedzamie materiāli un pieprasījumi ir jāsagatavo rakstiski (nevis elektroniski, ja vien nav paredzēts citādi) un tajos jānorāda ieinteresētās puses nosaukums, adrese, elektroniskā pasta adrese, telefona un faksa un/vai teleksa numurs. Uz visiem rakstveida iesniegumiem, tostarp šajā paziņojumā pieprasītās informācijas, uz aptaujas anketas atbildēm un sarakstes, ko ieinteresētās puses veic konfidenciāli, jānorāda “Ierobežotai lietošanai” (3) un saskaņā ar pamatregulas 19. panta 2. punktu tiem pievieno nekonfidenciālu versiju, uz kuras norāda “Izskatīšanai ieinteresētajām pusēm”.

Komisijas adrese sarakstei:

Eiropas Komisija Tirdzniecības ģenerāldirektorāts B Direktorāts Birojs J-79 5/16 B – 1049 Brisele Fakss: (32-2) 295 65 05 Telekss: COMEU B 21877

8. Nesadarbošanās

Gadījumos, kad kāda ieinteresētā puse atsaka piekļuvi vajadzīgajai informācijai vai nesniedz to noteiktajā termiņā, vai arī būtiski kavē izmeklēšanu, pagaidu vai galīgu pozitīvu vai negatīvu slēdzienu var sagatavot saskaņā ar pamatregulas 18. pantu, ņemot vērā pieejamos faktus.

Ja konstatē, ka kāda no ieinteresētajām pusēm ir sniegusi nepatiesu vai maldinošu informāciju, to neņem vērā un izmanto pieejamos faktus. Ja ieinteresētā puse nesadarbojas vai sadarbojas tikai daļēji un tādēļ atzinumi saskaņā ar pamatregulas 18. pantu ir pamatoti uz pieejamajiem faktiem, rezultāts var būt mazāk labvēlīgs šai ieinteresētajai pusei nekā sadarbošanās gadījumā.

(1) OV L 56, 6.3.1996., 1. lpp., Regulā jaunākie grozījumi izdarīti ar Regulu (EK) Nr. 461/2004 (OV L 77, 13.3.2004., 12. lpp.).

(2) OV L 175, 14.7.2000., 39. lpp.

(3) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstoši 4. pantam Eiropas Parlamenta un Padomes Regulā (EK) Nr. 1049/2001 (OV L 145, 31.5.2001., 43. lpp.). Tas ir konfidenciāls dokuments saskaņā ar 19. pantu Padomes Regulā (EK) Nr. 384/96 (OV L 56, 6.3.1996., 1. lpp.) un 6. pantu PTO Nolīgumā par GATT 1994 VI panta īstenošanu (Antidempinga nolīgums).